
A japán kultúrával és irodalommal való majd egy évtizedes ismeretségem során, az azonos neműek szerelmével foglalkozó irodalmi és képzőművészeti remekművek számomra a legérdekesebb művészeti alkotások!
A következő tanulmány e művek kialakulásának történetét próbálja az olvasó elé tárni, kezdve a IX. századdal, az ezoterikus buddhizmus terjedésével, a kolostorok falai közti szerzetesi élet homoerotikus sajátosságaival és ezekről fennmaradt írásos emlékekkel. Ezt követően, már a szamurájok körében is megjelenő, mester és tanítvány közötti testi-lelki kapocs elmélyüléséről szóló műveket, valamint ezekről szóló más tanulmányokat vizsgálom, ahol az utóbbiak szerint a buddhista tanítások révén terjedt el fokozottan a szamurájok körében a férfiak közötti szexuális kapcsolat gyakorlása. Ezzel egyetemben a nō és a kabuki színházban is fellelhető homoerotikus elemek is górcső alá kerülnek, hiszen a kolostorok és a szamurájok világa után ekkor váltak elérhetővé a köznép számára is az ilyen témájú történetek.
Mindezek után külön fejezetben vizsgálom a Meiji-korban már nanshoku néven ismertté vált műfajt, olyan híres műveken keresztül, mint Ihara Saikaku Nanshoku Ōkagami-ja, vagy Ueda Akinari Eső és hold meséi (Ugetsu monogatari). A továbbiakban a modern japán irodalomban megjelenő, a homoszexualitás témáját érintő változásokról adok hosszabb magyarázatot, kiemelve a múlt pozitív és a modern kori negatív megítélés közötti éles ellentéteket. Láthatjuk, ahogy a szerelmi történetek köntösébe bújtatott buddhista tanmeséket mára felváltották a meleg főhőst brutális gyilkosoknak beállító történetek.
Végezetül a jelenkori irodalmi művekben, mangákban, animékben és más médiákban megjelenő, a homoszexualitással foglalkozó alkotásokról ejtek néhány szót, valamint az ezzel foglalkozó tudományág népszerűségéről (queer studies).



